DA Den Europæiske Unions Tidende CE 88/644

(2004/C 88 E/0661)

SKRIFTLIG FORESPØRGSEL E-3366/03

af Avril Doyle (PPE-DE) til Kommissionen

(14. november 2003)

Om: Menneskerettighedssituationen i Tjetjenien

Kan Kommissionen redegøre for, hvilke foranstaltninger EU har iværksat for at gøre opmærksom på menneskerettighedsovertrædelserne og bruddet på humanitær folkeret i Tjetjenien, navnlig med hensyn til sagerne om Said-Khusein Imakaev og hans far Said Khusein?

Kan Kommissionen også oplyse, om disse spørgsmål vil blive drøftet på EU-Rusland-topmødet i Rom den 6. november og fremlægge en kort redegørelse for resultaterne af dette møde, navnlig med hensyn til Tjetjenien?

Svar afgivet på Kommissionens vegne af Christopher Patten

(18. december 2003)

Kommissionen følger begivenhederne i Tjetjenien nøje og støtter en politisk løsning af konflikten, som respekterer Ruslands territoriale integritet såvel som alle reelle bestræbelser på at opnå varig fred.

Kommissionen er bekendt med og bekymret over de foruroligende beretninger om krænkelser af menneskerettighederne i Tjetjenien. Den er ligeledes bekendt med den sag, der henvises til, og som er indbragt for Den Europæiske Menneskerettighedsdomstol. Sagen er desværre ikke enkeltstående, idet der ifølge oplysninger fra kontoret for præsidentens menneskerettighedsrepræsentant i Tjetjenien, Abdul-Khakim Sultygov, er forsvundet i alt 2 343 mennesker siden august 1999. Ifølge oplysninger fra flere menneskerettighedsorganisationer er der i 2003 forsvundet flere hundrede mennesker i Tjetjenien (hvoraf mange er tvunget under jorden).

Kommissionen benyttede topmødet mellem EU og Rusland i Rom den 6. november 2003 som anledning til at give udtryk for sin bekymring over beretninger om fortsatte krænkelser af menneskerettighederne. Kommissionen understreger endnu engang nødvendigheden af at fjerne ethvert begreb om straffrihed for menneskerettighedskrænkelser for begge parter i konflikten.

Kommissionen udtrykte ligeledes sin bekymring over lukningen af lejre for de internt fordrevne i Ingusjetien. Kommissionen finder det af afgørende betydning, at internt fordrevne personer har andre muligheder end at vende tilbage til Tjetjenien. Dette gælder navnlig som følge af den forværrede sikkerhedssituation i Tjetjenien siden folkeafstemningen om forfatningen og præsidentvalget og som følge af den vanskelige humanitære situation. Hvad den humanitære situation angår beklager Kommissionen, at Rusland endnu ikke — til trods for gentagne anmodninger herom — har truffet konkrete foranstaltninger for at lette ydelsen af humanitær bistand, ved f.eks. at give de ikke-statslige organisationer (ngo'erne) adgang FN's VHF-kanal, ved at garantere de humanitære hjælpearbejderes sikkerhed (der blev henvist specifikt til sagen om den bortførte humanitære hjælpearbejder Arjan Erkel), eller ved at lade Kontoret for Humanitær Bistand åbne et kontor i Nazran i Ingusjetien.

Kommissionen vil fortsat benytte møderne inden for rammerne af den relevante politiske dialog mellem EU og Rusland til at opfordre de russiske myndigheder til at forbedre situationen i det nordlige Kaukasus.

Kommissionen yder støtte til ngo'erne i regionen gennem det europæiske initiativ for demokrati og menneskerettigheder med henblik på at støtte oprettelsen af et velfungerende civilsamfund. Der er ligeledes iværksat en række uddannelsesprogrammer i samarbejde med Europarådet.